Verdens største vindmølleselskab går på weekend med en rigtig dårlig nyhed.

Efter massive protester har den konservative engelske regering nemlig besluttet at afvise det enorme vindmølleprojekt Navitus Bay ud for landets sydkyst.

Det fortæller det britiske energiministerium i en meddelelse.

Med afvisningen af projektet går Vestas og de japanske partnere fra Mitsubishi glip af en ordre på hele 970 megawatt, som har en værdi over 6 milliarder kroner.

Til sammenligning svarer de 970 megawatt til to en halv gange Anholt-projektet i Kattegat på 400 megawatt, det klart største projekt i Danmark.

Største aftale i bogen

Sidste år gik Vestas sammen med japanske Mitsubishi i et fælles selskab, MHI Vestas, der går efter at slå Siemens Wind Power af tronen som verdens største leverandør af vindmøller til brug på havet.

Siden da har MHI Vestas med hovedkvarter i Aarhus høstet faste og ubetingede ordrer for lidt mere end 400 megawatt.

Derudover har partnerskabet sikret en række aftaler som såkaldt ”foretrukken leverandør”, og det er den største af disse MHI Vestas har mistet med dødsstødet til Navitus Bay.

Direktør Stuart Grant fra Navitus Bay fortæller, at man har arbejdet på projektet i mere end fem år.

”Selvom vi selvsagt er skuffede over dagens beslutning, vil vi gerne takke lokalsamfundene i Dorset, Hampshire og Isle of Wight og alle vores interessenter for det store engagement, de har vist i projektet,” siger han.

TV 2 Finans har bedt MHI Vestas om en kommentar til nyheden, men selskabet er ikke vendt tilbage på henvendelsen.